[pic] | KOMISIJA EVROPSKIH SKUPNOSTI |

Bruselj, 7.2.2006

KOM(2006) 53 konč.

2003/0300 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe o EU, o spremembah, ki jih je predložil Evropski parlament skupnemu stališču Sveta glede predloga za

DIREKTIVO EVROPSKEGA PARLAMENTA IN SVETA o učinkovitosti rabe končne energije in energetskih storitvah (ter o razveljavitvi Direktive Sveta 93/76/EGS) COM (2003) 739 konč., C6-0298/2005-2003/0300 (COD))

O SPREMEMBAH PREDLOGA KOMISIJE v skladu s členom 250(2) Pogodbe ES

2003/0300 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe o EU, o spremembah, ki jih je predložil Evropski parlament skupnemu stališču Sveta glede predloga za

DIREKTIVO EVROPSKEGA PARLAMENTA IN SVETA o učinkovitosti rabe končne energije in energetskih storitvah (ter o razveljavitvi Direktive Sveta 93/76/EGS) COM (2003) 739 konč., C6-0298/2005-2003/0300 (COD))

1. UVOD

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament ob drugi obravnavi. Komisija oblikuje spodaj podano mnenje o spremembah, ki jih je predlagal Parlament.

2. OZADJE

a) Odločitev Komisije: 10.12.2003.

b) Predložitev predloga Parlamentu in Svetu: 11.12.2003.

c) Mnenje Odbora regij: 17.6.2004.

d) Mnenje Evropskega ekonomsko-socialnega odbora: 28.10.2004.

e) Mnenje Evropskega parlamenta ob prvi obravnavi: 7.6.2005.

f) Politični dogovor v Svetu: 28.6.2005.

g) Sprejetje skupnega stališča: 23.9.2005.

h) Mnenje Evropskega parlamenta ob drugi obravnavi: 13.12.2005.

3. NAMEN PREDLOGA

Cilj predloga je spodbujati energetsko učinkovitost in energetske storitve ter razvijati trge za te storitve kot sredstva za prispevanje k varovanju okolja in varnosti energetske oskrbe.

Namen tega predloga je odpraviti informacijske, finančne, institucionalne in druge prepreke, ki preprečujejo izkoristek potenciala za velike prihranke energije, ki obstajajo v vseh državah članicah. Zato predloh določa sledeče zahteve:: boljše informacije; boljša usposobljenost in pooblastila ponudnikov energetskih storitev in izvajalcev energetske učinkovitosti; spodbujanje finančnih instrumentov za varčevanje z energijo; boljše tarifne strukture; boljši mehanizmi financiranja; boljši energetski nadzor; izboljšano merjenje in obračunavanje. Da se zagotovi najboljše možno izvajanje direktive, določa predlog tudi enotni letni cilj za prihranek energije kot tudi obveznosti javnega sektorja za varčevanje z energijo. Poleg tega so prodajalci in distributerji energije obvezani, da odjemalcem zagotovijo energetske storitve in izboljšave energetske učinkovitosti. Za merjenje in poročanje o teh izboljšavah energetske učinkovitosti direktiva za države članice določa tudi enotno metodo merjenja in zahteve za poročanje.

4. MNENJE KOMISIJE O SPREMEMBAH EVROPSKEGA PARLAMENTA

4.1. Spremembe, ki jih je Komisija sprejela

Komisija v celoti sprejme vseh 49 sprememb Evropskega parlamenta. Slednje so rezultat kompromisnega svežnja, dogovorjenega med Evropskim parlamentom in Svetom za drugo obravnavo. Spremembe so v skladu s cilji predloga Komisije in uvajajo obvezne elemente, ki nadomeščajo pomanjkanje zavezujočih ciljev za varčevanje z energijo in posebnih ciljev za javni sektor[1]. Sklenitev kompromisnega paketa je olajšala uvedba – z uporabo spremembe 73 (člena 4(2)) in spremembe 84 (člena 14(2)) – nacionalnih akcijskih načrtov energetske učinkovitosti in s tem povezanih obveznih zahtev za poročanje. Poleg tega je tudi z uvedbo – z uporabo spremembe 75 (člena 5(1)) – zavezujočih zahtev za javni sektor kompromisni predlog za Komisijo postal bolj sprejemljiv.

Spremembe skupnega stališča se v glavnem nanašajo na:

- nove uvodne izjave za razjasnitev nekaterih pogojev, navedenih v členih, zlasti v členih 4, 5 in 6, v katerih so določeni cilji varčevanja, obveznosti javnega sektorja ter družb za trgovanje z energijo in distribucijskih družb;

- opredelitve (člen 3), ki razširjajo področje delovanja direktive, čeprav obrobno;

- uvedba vmesnega varčevalnega cilja za tretje leto uporabe direktive, ki ga bo treba do 30. junija 2007 prijaviti v prvi nacionalni akcijski načrt energetske učinkovitosti, skupaj s pregledom strategije države članice za doseganje vmesnega cilja in skupnih ciljev varčevanja (člen 4(2));

- sistematične in stroge zahteve za poročanje s strani držav članic in Komisije (člen 14), vključno z dejavnostmi v javnem sektorju (uvodna izjava 10 b);

- razvoj sistema merjenja za izboljšanje energetske učinkovitosti (člen 15 in priloge I, III in IV);

- uvedba okvirnega seznama trgov in podtrgov, za katere se lahko določijo merila uspešnosti (Priloga IVa);

- vključitev obveznosti javnega sektorja v zvezi z energetsko učinkovitimi nakupi, najemi, nadomestitvami in rekonstrukcijo stavb (Priloga V).

5. SKLEP

V skladu s členom 250(2) Pogodbe ES Komisija spremeni svoj predlog, kot je navedeno zgoraj.

[1] Treba je opozoriti, da je Komisija zavrnila skupno stališče z utemeljitvijo, da ni bilo obveznih ciljev za varčevanje niti posebnih varčevalnih ciljev za javni sektor.